ຜູ້ແທນຣັດເຊຍ ຈະເດີນທາງມາ ສະຫະລັດ ໂອ້ລົມ ເລື້ອງການແຊກແຊງ ຂອງສະຫະລັດ ຢູ່ຊີເຣຍ
ປະທານາທິບໍດີ Vladimir Putin ສະໜັບສະໜູນ ​ແນ​ວຄິດ​ສົ່ງຄະນະຜູ້​​ຕາງໜ້າ ​ໄປ​ນະຄອນຫລວງວໍ​ຊິງ​ຕັນ ​ ເພື່ອເກ້ຍກ່ອມ ສະມາຊິກລັດຖະສະພາ ເລື້ອງຊີເຣຍ.
ປະທານາທິບໍດີ ຣັດເຊຍ ທ່ານ Vladimir Putin ກ່າວວ່າ ທ່ານ ສະໜັບສະໜູນແນວຄິດ ການສົ່ງຄະນະຜູ້ຕາງໜ້າ ຈາກສະພາ ແຫ່ງຊາດຂອງປະເທດ ໄປນະຄອນຫລວງວໍຊິງຕັນ ເພື່ອເກ້ຍ ກ່ອມບັນດາສະມາຊິກລັດຖະສະພາສະຫະລັດ ບໍ່ໃຫ້ການສະ ໜັບສະໜູນການເຂົ້າ ແຊກແຊງທາງທະຫານ ໃນຊີເຣຍ ທ່ານນາງ Valentina Matviyenko ຜູ້ເປັນປະທານ ສະພາ ສະມາພັນ ກໍຄືສະພາສູງຣັດເຊຍ ໄດ້ຊີ້ແຈງໂດຍສັງເຂບ ຂໍ້ສະ ເໜີທີ່ຈະສົ່ງຄະນະຜູ້ຕາງໜ້າສະພາ ມາຍັງສະຫະລັດ ໃນວັນ ຈັນໜ້າ ໃນລະຫວ່າງການປະຊຸມກັບ ທ່ານ Putin ຊຶ່ງມີທ່ານ Sergei Naryshkin ປະທານສະພາ Duma ຫລືສະພາຕໍ່າ ຂອງຣັດເຊຍ ຮ່ວມຢູ່ດ້ວຍ ທ່ານນາງ Matviyenko ກ່າວວ່າ ທ່ານນາງ ຫວັງວ່າ “ຈະມີ ການໂອ້ລົມກັນຢ່າງແຂງຂັນ”ກັບບັນດາຜູ້ແທນລັດຖະສະພາ ສະຫະລັດ ກ່ຽວກັບການແຊກແຊງທາງທະຫານ ທີ່ອາດຈະມີຂຶ້ນໄດ້ ໃນຊີເຣຍນັ້ນ ທ່ານ Putin ຮ້ອງແນວຄິດນັ້ນວ່າ “ທັນກັບເວລາ ແລະຖືກຕ້ອງ ” ທ່ານນາງ Matviyenko ກ່າວຕໍ່ ປະທານາທິບໍດີ ຣັດເຊຍວ່າ ທ່ານນາງ ແລະ ທ່ານ Naryshkin ແມ່ນມີແນວຄິດດຽວກັນກັບທ່ານ ກ່ຽວກັບອັນທີ່ທ່ານນາງຮ້ອງວ່າ “ການທີ່ຈະປ່ອຍໃຫ້ມີຂຶ້ນບໍ່ໄດ້” ໃນເລື້ອງການແຊກແຊງຂອງທະຫານຢູ່ໃນຊີເຣຍ ຖ້າປາດສະຈາກການເຫັນດີຈາກ ສະພາຄວາມໝັ້ນຄົງ ສະຫະປະຊາຊາດ